b'\n_START_ARTICLE_\nMediterraneo\n_START_SECTION_\nZgodba\n_START_PARAGRAPH_\nMed drugo svetovno vojno leta 1941 po\xc5\xa1lje italijanska vojska skupino posebne\xc5\xbeev, ki se v bojevanju niso izkazali, za \xc5\xa1tiri mesece na stra\xc5\xbearsko zadol\xc5\xbeitev na strate\xc5\xa1ko nepomemben oto\xc4\x8dek v Egejskem morju nedale\xc4\x8d od tur\xc5\xa1ke obale, od koder naj bi poro\xc4\x8dali o premikih sovra\xc5\xbenih ladij in ubranili morebiten napad. Med njimi so bojeviti narednik Nicola Lorusso, poro\xc4\x8dnik Raffaele Montini, ki je ljubitelj umetnosti, kmetovalec Eliseo Strazzabosco s svojo mulo Silvano, brata pastirja in drugi. Ob prihodu je otok navidez opu\xc5\xa1\xc4\x8den, zato postavijo improvizirano postojanko in se (ne preve\xc4\x8d zavzeto) pripravijo na napad neznane sile. Pono\xc4\x8di zasli\xc5\xa1ijo bobnenje eksplozij in spoznajo, da so zavezniki potopili ladjo, s katero so pri\xc5\xa1li. Kmalu za tem nekdo po nesre\xc4\x8di ustreli Eliseovo ljubljeno Silvano, zato ta v navalu besa razbije \xc5\xa1e radio, njihovo edino preostalo vez s svetom. Ko se v naslednjih dneh ni\xc4\x8d ne zgodi, se vojaki, pozabljeni od vojne vihre, po\xc4\x8dasi prepustijo brezdelju._NEWLINE_Po\xc4\x8dasi se pojavijo tudi oto\xc4\x8dani, ki so se ob njihovem prihodu poskrili. Vse za boj sposobne mo\xc5\xa1ke so jim odpeljali Nemci in so sprva nezaupljivi, a kmalu spoznajo, da je ta skupinica nenevarna in jih sprejmejo v svoje \xc5\xbeivljenje. Tudi vojaki razen narednika Lorussa se prepustijo usodi: Montini se loti slikanja, pastirja se umakneta v gore, kjer spoznata mi\xc4\x8dno gr\xc5\xa1ko pastirko in se zbli\xc5\xbeata z njo, najbolj zadr\xc5\xbeani \xc4\x8dlan skupine Antonio Farina pa se nesmrtno zaljubi v lokalno prostitutko Vassilisso. Ko jim prevarantski tur\xc5\xa1ki trgovec pobere vse oro\xc5\xbeje in pobegne s svojim \xc4\x8dolnom, se tudi Lorusso nekoliko sprosti. Najrazburljivej\xc5\xa1i dogodek do konca je poroka Antonia in Vassilisse v pravoslavni cerkvici, v kateri je Montini na pro\xc5\xa1njo duhovnika obnovil freske._NEWLINE_Tri leta po prihodu na otoku zasilno pristane izvidni\xc5\xa1ko letalo. Pilot jim pove, da je vojne konec in ob odhodu obljubi, da bo nadrejnim prenesel vest o njih. Kmalu res pride angle\xc5\xa1ka ladja in jih odpelje, razen Corrada Novente, ki je \xc5\xbee prej zaradi domoto\xc5\xbeja u\xc5\xa1el s \xc4\x8dolnom, in Farine, ki se skrije ter ostane s svojo Vassilisso. Film se kon\xc4\x8da z oto\xc5\xbenim ponovnim snidenjem zdaj ostarelih \xc4\x8dlanov enote mnogo let kasneje: Montini na Farinino povabilo znova obi\xc5\xa1\xc4\x8de otok in na svoje presene\xc4\x8denje tam najde tudi Lorussa, ki se je, razo\xc4\x8daran nad stanjem v dr\xc5\xbeavi po vojni, vrnil ter odprl gostinski lokal.'